Saatejuht, toimetaja ja külalised - kõik ühest parteist! Rohelised teevad tallinlaste raha eest parteitelevisiooni

Tallinna TV eetris jookseb saade Roheline Vabariik, kus teemad, saatejuht, toimetaja ja suur osa külalisi on kõik rohelised.

Viite teisipäevasele kodanikupalgast rääkivale saatele postitas erakond oma Facebooki kontole. "Eestimaa Rohelised on ainus (!) erakond Eestis, kes on juba aastaid rääkinud kodanikupalga vajalikkusest," kirjutas erakond saatest, kus nende juhatuse liige Kaspar Kurve intervjueeris partei peasekretäri Joonas Laksi.

„Oleme harjunud lugema, et Eestimaa rohelised võtavad ikka ja jälle sõna keskkonnateemadel,” juhatas intervjueerija Kurve sisse viimase saatekülalise Joonas Laksi. „Loodan, et kõik televaatajad teavad näiteks, et te olete ökoriigi poolt," ütles saatejuht Kurve. "Olete Rail Balticu sellisel kujul valmimise vastu," jätkas saatejuht. "Aga kodanikupalk – sellest räägite ka.”

Ja räägitigi. Enne seitsmeminutilist intervjuud Laksiga lisasid partei platvormile pooltargumente sotsioloog Martin Aidik ning endine ajakirjanik, saates kodanikupalga eestkõnelejaks tituleeritud Jaanus Nurmoja.

Läks vaidluseks

Teisipäevane roheliste Facebooki postitus vallandas sõnavahetuse politsei- ja piirivalveameti vanempressiesindaja Ilmar Kahro (eraisikuna) ja roheliste juhatuse liikme Aleksander Laane vahel.

"Erakonna juhtorgani liige intervjueerib erakonna noorteorganisatsiooni juhi algatusel teist erakonna juhtorgani liiget teemal, mis on üks erakonna olulisemaid valimislubadusi," lõi Kahro häirekella. "Ning seda esitletakse ajakirjandusliku materjali pähe saates, mis on toodetud avalikest vahenditest."

Juhul, kui saade aga peaks roheliste rahastatud olema, tuleks sinna Kahro sõnul ka vastav sisuturunduslik märge lisada. "Nii saatejuhti Kaspar Kruvet kui saate toimetajat Lisette Arot peaks saate kontekstis käsitlema ajakirjanikena," kirjutas Kahro, et ajakirjanik peaks tööd tehes esmalt lähtuma ajakirjanduseetika koodeksist. "Mis ütleb muu hulgas näiteks seda, et ajakirjanik ei tohi olla kajastatava asutuse või institutsiooni teenistuses," lisas ta.

Rohelisi tõttas Facebooki kaitsma nende juhatuse liige Aleksander Laane, kelle mõtteid kirjeldaks ehk kõige paremini printsiip: eesmärk pühendab abinõu. "Kui kõik muud teed on kinni, siis kasutame neid teid, mis on lahti," kommenteeris Laane. Õigustuseks lisas ta veel, et rohelisi teistesse saadetesse ei kutsuta. "Meie lubadusi kommenteerivad kogu aeg teiste erakondade inimesed, aga meid nende arutelude juurde enamasti ei lasta," vastas Laane, kes ei soovinud mitte telesaate eetilisusest vaielda, vaid küsis seeasemel Kahrolt: "Aga on teil asja sisu kohta ka midagi sisulist öelda?"

Izmailova loodud saade

Roheliste erakonna juhi Zülexya Izmailova toob sarnaselt Aleksander Laanega välja, et saate eesmärk on rääkida rohelistel teemadel, millel muidu palju kõlapinda ei ole. "Probleem on pigem selles, et see roheline sõnum - mis tegelikult peaks olema erakondade ülene - ei ole tegelikult pildis. Seda teemat ei ole piisavalt oluliseks tehtud," ütles Izmailova, kelle sõnul ei peaks rohelised mitte ainult Tallinna TV-s rohkem sõna saama, vaid ka riigitelevisioonis. Osoon küll on, aga selle fookus on Izmailova hinnangul pigem kajastada looduses positiivset. "Murekohtadest väga ei räägi," ütles ta.

Saate kallutatusega ta nõus ei olnud ning tõi põhjenduseks, et Tallinna TV ühiskondlik nõukoda, kuhu Izmailova ka kuulub, otsustas nii. "Ka nõukojas arutati, et saated peaksid ikka olema üldiselt tasakaalus," tagab Izmailova hinnangul tele-eetri tasakaalu juba teiste saadete mitmekülgsus. "Seal on ka teistest erakondadest saated," ütles ta.

"Vahel ikka on roheliste liikmed ka intervjueeritavad," möönas roheliste juht, et erinevad osapooled on siiski esindatud ja tõi näiteks saate, kus räägiti kanepist ja kus ka vastaste leer oli esindatud. Kodanikupalgast rääkivat saadet ta polnud veel näinud. "Mõne teema puhul tõesti keeruline kedagi teist leida vastu sinna rääkima," lisas ta.

Fakt, et saatejuht ja intervjueeritavad on roheliste erakonna liikmed, Izmailova sõnul keelatud ei ole. Saatejuht Kaspar Kurve riigikogu liige ei ole, et peaks saate jätma nagu Maire Aunaste, ning kui Izmailova kahe aasta eest selle saate käima lükkas, kuulus ta ka ise erakonda Eestimaa Rohelised.

Teist aastat roheline

Jutuminuteid on oma erakonna liikmetele saatejuht pakkunud varasemates saadeteski. Tänavu oktoobris rääkis Kurve Tallinna parkidest ja puudest, küsides linnaametnikelt ja linnapealt Taavi Aasalt. Teise poole saateajast sai endale roheliste juht ja abilinnapea Züleyxa Izmailova.

„Kui rohelised oleksid võimul, juhtuksid mingid asjad palju kiiremini, kui praegu," ütles Izmailova saates.

„Töötame selle nimel, et tulevikus oleks rohelisi juhtivatel linna...," kohmetus ta hetkeks, "võimu juures rohkem,” haaras ta kohe lenduläinud mõttest kinni.

Erakonna valimislubaduste täideviimisele lisaks tuli juttu ka Izmailova isiklikest asjadest. Näiteks: kuidas ta abilinnapea tööd ette on seni kujutanud. Minuti sai saates ka sõna Izmailova nõunik Olev-Andres Tinn, veel üks roheliste juhatuse liige, ning rääkis, mida teevad abilinnapea abilised.

Edasistes oktoobrikuu saadetes käsitleti teemadena Rail Balticut, Lasnaideed, kanepit ja taimetoitlust. Ainsa erakonna esindajana sai sõna Mattias Turovski.

Küll aga jõuti novembris oma erakonna liikmete juurde intensiivsemalt tagasi. Novembri esimeses saates rääkisid kliimast roheliste juhatuse liige Marko Kaasik ja endine erakonna esimees Marek Strandberg. Järgmises saates vesteldi pool saadet erakonna liikme Kai Künnis-Beresiga Läänemerest.

Roheline Vabariik on Tallinna TV eetris jooksnud eelmise aasta veebruarist. Esimene saatejuht oli Züleyxa Izmailova, praegune erakonna Eestimaa Rohelised juht. Saade läks ligi aastasele pausile umbes kuu pärast Izmailova saamist roheliste juhiks. Tänavu 15. mail tuli saade uuesti põgusalt üheks kuuks eetrisse, saatejuhiks tollane roheliste noorteliikumise esindaja Lisette Aro.

Uut hooaega alustas oktoobris saatejuht Kaspar Kurve, roheliste juhatuse liige. „Puudutamegi sel hooajal väga erinevaid teemasid, mis vähemal või suuremal määral on keskkonnaga alati seotud,” ütles Kurve hooaega tutvustavas saates.

Kolmandik roheliste juhatuse liikmeid ei ole saates veel sõna saanud.